《寄黄子庞兼简邹德裕》
宋代·王庭圭

天狼窥太清，戎马断行路。一别常万里，寄书何由数。

识君英妙时，亹亹见佳处。当年松柏姿，已有庙廊具。

比常览新作，险绝闻奇句。探珠沧海底，秀色不受污。

笔端百斛鼎，胸中九经库。高文动场屋，仍传渭上赋。

岂但凌三都，自使强敌怖。邹郎挺忠烈，英英起门户。

同游气概中，风云生指顾。独念蓬室士，无因陪杖屦。

相望隔章水，欲往不敢渡。拿舟弄明月，正恐蛟龙怒。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。